Document ID: 32007R0915

NARIADENIE KOMISIE (ES) č. 915/2007
z 31. júla 2007,
ktorým sa mení a dopĺňa nariadenie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2320/2002 zo 16. decembra 2002 o ustanovení spoločných pravidiel v oblasti bezpečnostnej ochrany civilného letectva (1), a najmä na jeho článok 4 ods. 2,
keďže:
(1)
V zmysle nariadenia (ES) č. 2320/2002 je Komisia v prípade potreby povinná prijať opatrenia na implementáciu spoločných základných noriem bezpečnostnej ochrany civilného letectva v celom Spoločenstve. Nariadenie Komisie (ES) č. 622/2003 zo 4. apríla 2003 o ustanovení opatrení na vykonávanie spoločných základných noriem bezpečnostnej ochrany civilného letectva (2) bolo prvým právnym predpisom, ktorým sa takéto opatrenia ustanovili.
(2)
Opatrenia ustanovené v nariadení (ES) č. 622/2003 o obmedzeniach pre tekutiny, ktoré prinášajú pasažieri prichádzajúci letmi z tretích krajín a s transferom na letiskách Spoločenstva, by sa mali skúmať z hľadiska technického rozvoja, dôsledkov na prevádzku letísk a vplyvu na pasažierov.
(3)
Nariadenie (ES) č. 622/2003 by sa preto malo zodpovedajúcim spôsobom zmeniť a doplniť.
(4)
Týmto preskúmaním sa ukázalo, že obmedzenia pre tekutiny, ktoré prinášajú pasažieri prichádzajúci letmi z tretích krajín a s transferom na letiskách Spoločenstva, sťažujú prevádzku na týchto letiskách a spôsobujú nepríjemnosti pre uvedených pasažierov.
(5)
Vývoj technológií detekčnej kontroly by mal čoskoro poskytnúť riešenia týchto problémov, ale kým nebudú k dispozícii technické riešenia, mali by sa uplatniť prechodné opatrenia a preskúmať v súlade s nariadením (ES) č. 1546/2006. Nariadenie (ES) č. 622/2003 by sa preto malo zodpovedajúcim spôsobom zmeniť a doplniť.
(6)
V súlade s nariadením (ES) č. 2320/2002 sa opatrenia ustanovené v prílohe k nariadeniu (ES) č. 622/2003 klasifikovali a neuverejnili. Rovnaké pravidlo sa nevyhnutne uplatňuje na všetky zmeny a doplnenia.
(7)
Opatrenia ustanovené v tomto nariadení sú v súlade so stanoviskom Výboru bezpečnostnej ochrany civilného letectva,
PRIJALA TOTO NARIADENIE:
Článok 1
Príloha k nariadeniu (ES) č. 622/2003 sa mení a dopĺňa tak, ako je stanovené v prílohe k tomuto nariadeniu.
Pokiaľ ide o dôverný charakter tejto prílohy, uplatňuje sa článok 3 uvedeného nariadenia.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. júla 2007

Labels: 7
8
15